Даша Лазарэвіч (г. Рэчыца)

Сярэдняя школа № 2 г. Рэчыца Гомельскай вобласці, 10 “Б” клас,

настаўніца Алена Уладзiмiраўна Сажына

**“Радзіма там, дзе бачыць сны душа”**

Тэме роднага краю прысвячалі не адзін радок майстры слова ўсяго свету. Гэту тэму не абмінулі і беларускія паэты. Рыгор Барадулін сказаў: “Радзіма там, дзе бачыць сны душа”. І я цалкам згодна, бо матчына зямля ніколі не адпусціць нас, дзе б мы ні былі. Радзіма будзе сніцца і клікаць цябе да той пары, пакуль ты не наведаеш яе і зноў не адчуеш пах роднага паветра, не пабачыш сваё неба і сонца, не пачуеш радасны клёкат журавоў.

Кожны народ звязвае з гэтым словам нешта сваё. У адных перад вачыма ўзнікаюць выявы высокіх гор, другія чуюць таемны шэпт акіяна. А што адчуваем мы? Для мяне гэта пяшчотныя хвалі Дняпра, аксамітныя пялёсткі блакітнага васілька, тонкі стан бялёсай бярозкі, птушыны спеў, які зліваецца з музыкай вясенняга гаю. Калі я думаю пра Радзіму, я бачу перад сабой: і калодзеж з гаючай вадой, і родны ганак каля хаты, і маці, якая дала мне жыццё. Кожны куток маёй беларускай зямлі непаўторны. А якія людзі тут! Такіх шчырых, добрых і гасцінных людзей я больш нідзе не сустракала.

Я вельмі люблю сваю ласкавую і гасцінную Бацькаўшчыну, ніколі не пераставала ганарыцца сваёй Радзімай. І сёння мне хочацца пажадаць усім людзям, каб яны заўсёды трымаліся сваёй роднай зямлі, і тады душа кожнага чалавека будзе бачыць шчаслівыя сны.